RMK soovib tellida projekteerimistöid kavandatava külastusobjekti projekteerimiseks. Projekteerimistööde täpsed kirjeldused on toodud järgnevas projekteerimistööde lähteülesandes.

**LÄHTEÜLESANNE KOORDI RABA ÕPPERAJA LAUDTEE JA KÜLASTUSKORRALDUSLIKU TARISTU PROJEKTEERIMISTÖÖDEKS**

Käesoleva töö raames tellitakse RMK külastuskorraldusliku taristu, **Koordi raba õpperaja laudtee ja külastuskorralduslik taristu**, mis asub:

* lähiaadress: Järva maakond, Paide linn, Allikjärve küla, Järve, Paide linna kinnistul [68401:003:0179,](https://ky.kataster.ee/ky/68401:003:0179) sihtotstarbega üldkasutatav maa 100% Järva maakond, Paide linn, Allikjärve küla, Väätsa metskond 72, Riigimetsa Majandamise Keskuse kinnistul [68401:005:0274](https://ky.kataster.ee/ky/68401:005:0274) sihtotstarbega maatulundusmaa 100%

**ehitamise projekt**.

Planeeritav taristu on mõeldud avalikuks kasutamiseks. Projekteeritava laudtee ja külastuskorraldusliku taristu eesmärk on Koordi rabas erinevatele kasutajagruppidele looduses viibimise võimaldamine, vähendades ja ennetades seejuures kasutuse negatiivset mõju keskkonnale, tutvustada ala loodusväärtusi suurendada ja suurendada külastajate loodusteadlikkust. Koordi raba on kohaliku omavalitsuse kaitstav loodusobjekt (KLO5000001), mis on kaitse alla võetud tüüpilise puis-peenra-älveraba väärtusliku looduskooslusena.

Projekteerimistööde eesmärgiks on saada Koordi raba laudtee ja külastuskorraldusliku taristu ehitusprojekt, mille maht ja sisu vastab standarditele ja EVS 932:2017 (Ehitusprojekt) ning Majandus- ja taristuministri määrusele nr. 97 (RT I, 18.07.2015, 7), Nõuded ehitusprojektile. Koostatud projekt peab tuginema ja projekteerija peab projekti koostamisel ja tööde tegemisel juhinduma Eesti Vabariigis kehtivate õigusaktide, standardite, normdokumentide ja juhendite terviktekstidest.

Projekteerimistööde käigus tuleb:

* arvestada Eesti Vabariigis kehtivatest õigusaktidest tulenevate kitsendustega alal (mh käesoleva lähteülesande punktis 4 tooduga);
* koostada ehitusprojekt vastavalt Tellija poolt esitatud asendiplaanile, käesolevale lähteülesandele ja muudele alusdokumentidele (vt. ka lisad);
  + koostada eskiislahendus ja eelprojekt
  + koostada põhiprojekt;
  + koostada tööprojekt;
  + koostada ala liiklus- ja parkimisskeem, vajalike piirete, märkide ja infotahvlite paigutamise kohad ja teostatavate tööde mahud
* koostada projekti tööde organiseerimise osa, sh
  + vajadusel ajutiste ehitiste ja rajatiste plaan;
  + materjalide jm transpordi liiklusskeemid ja vastava märgistuse paiknemine;
  + transpordi viis ning optimaalne materjalide transpordi aeg, vajadusel seada transpordile ja ehitustehnikale piirangud;
  + materjalide ladustamise kohad;
  + vajadusel seada looduskaitselistest vm piirangutest tulenevalt ehitustööde teostamisele ajalised vm piirangud;
  + ehitusaegne jäätmekäitlus.
* koostada rajatiste hooldusjuhend;
* hankida:
* geoalus
* vajalikud kooskõlastused ametkondadelt ja võrguvaldajatelt (sh Keskkonnaamet);
* ehitusluba (riigilõivu tasub tellija).

Projekteeritav objekt on kaasatud Eesti Kunstiakadeemia rakendusuuringu „Ringselt ja modulaarselt projekteerimise ja ehitamise meetodite uurimus ja arendus” esimese etapi töösse. Väljatöötamisel on uudne ringse ehitussüsteemi loogika, mille osaks on külastustaristu elementide liitmise lahendused ja eskiisid, et taristu elemendid oleks hõlpsasti asendatavad ja toetaksid ringmajanduse põhimõtet. Projekteerimistööde käigus edastatakse EKA poolt väljatöötatud toetavaid lahendusi, mida projekteerija võiks projekteerimisel arvestada.

**Koordi raba õpperaja laudtee ja külastuskorraldusliku taristu rajamise projekteerimisel lahendada huvigruppide kaasamine:**

Projekteeritav Koordi raba laudtee ja külastuskorralduslik taristu paikneb Roosna-Alliku aleviku läheduses. Projekti koostamisel kaasatakse nii kohalik omavalitsus kui kohalikud huvigrupid.

Valminud eskiislahendus avaldatakse RMK kodulehel ja Paide linna kodulehel ning sellele kogutakse täiendusettepanekuid ja tagasisidet. Vajaduse korral (huvi ja tagasiside kogukonnast) on projekteerijal kohustus tutvustada projekti eskiislahendust RMK ja kohaliku omavalitsuse koostöös kokku kutsutaval avalikul koosolekul. Eskiislahenduse avaldamise järgselt analüüsitakse laekunud ettepanekuid koos tellijaga ning võimalusel neid arvestades, koostatakse lõplik ehitusprojekt.

**1. TARISTU EESMÄRK ja KÜLASTUSKOORMUS**

Projekteeritava külastustaristu eesmärk on Koordi rabas ja Tehisjärve ümbruses pakkuda looduses liikumise võimalusi erinevatele kasutajagruppidele, vähendades ja ennetades seejuures kasutuse negatiivset mõju keskkonnale, tutvustades ala väärtusi, suurendades külastajate loodusteadlikkust. Laudtee koos rajalaiendite ja infotahvlitega pakub häid võimalusi loodusõppe läbiviimiseks. Piirkonna lähemate RMK hallatavate külastusobjektide külastusmaht aktiivsel külastushooajal jääb vahemikku 4000 (ligipääs kruusateedelt) - 20000 (läheduses asfaltkattega teed).

Rajatavast laudteest ja külastuskorralduslikust taristust saab osa avalikus kasutuses olevast objektist, Koordi raba õpperajast. Ligipääs on Paide linna maalt, Tehisjärve parklast. Tehisjärve ääres, Paide linna maal, on olemas ujumisvõimalus, riietevahetus kabiin, kuivkäimla (DC), lõkkekohad, õppeklass. Vajalik on Tehisjärve parkla ja laudtee osa sidumine. Selleks on vajalik pinnastee, sild üle kraavi, ratastooliga ligipääsetav kuivkäimla (DC) jms. Lisaks infotahvlite, pinkide, laud-pinkide, viidastamise, vajadusel piirete jms elementide lahendus.

Rada projekteerida ratastooli ja lapsevankriga täies osas läbitav. Alternatiivlahendusena ka kitsa laudtee variant jõe äärest lõuna suunas kulgevale rajaosale, et oleks variant vajadusel rada ehitada osaliselt ratastooli ja lapsevankriga läbitavana.

Taristuelementide projekteerimisel peab arvestama universaalse disaini põhimõtetega, tagamaks ligipääsetavus ja kasutusmugavus võimalikult paljudele. Kõik planeeritud rajatised peavad olema pikaealised, ilmastiku- ning vandalismikindlad.

Täpne projekteeritavate taristuelementide nimistu ei ole lõplik ning võib projekteerimise käigus täieneda, tulenevalt ala analüüsist ning projekteerija, tellija või kolmandate isikute poolt tehtud ettepanekutele. Uus planeeritav taristu peab moodustama kujunduslikult tervikilme ning tagama kasutamise eesmärgipärasuse.

**2. TARISTU FUNKTSIOONID JA kasulikUD pinNAd**

|  |  |  |
| --- | --- | --- |
| PÕHIFUNKTSIOON | Külastuskorralduslik taristu |  |

**3. TARISTU ANDMED, ASENDIPLAANILINE LAHENDUS**

Asendiplaan toodud lisas 1.

|  |  |  |
| --- | --- | --- |
| *Taristu, taristu element* | *Kogus vm* | *Info/kirjeldus* |
| Laudtee | *~1,3 km* | *Liigniisketel ja tundlikel aladel ratastooli ja lapsevankriga kasutatav laudtee (koos rajalaienditega, väiksemate kraaviületustega).*  *Alternatiivlahendusena tavaline laudtee raja tagumises osas (jõe ääres lääneküljest lõunasse suunduval rajaosal).*  *Laudtee täpne pikkus ja paiknemine (samuti rajalaiendite paiknemine) selgub projekteerimise käigus.* |
| Pinnastee | *~0,5 km* | *Sobiliku materjaliga kaetud pinnastee, mis läbitav ratastooli ja lapsevankriga.*  *Pinnastee täpne pikkus ja paiknemine selgub projekteerimise käigus.* |
| Sild kraavi ületuseks | *1* | *~ 10 meetrit, käsipuud/piirded mõlemal pool, ratastooli ja lapsevankriga ületatav.* |
| Infoalused |  | *Infotahvel (Üldine ala info jms) ja väiksemad infoalused (laudtee äärde jms kohtadesse).*  *Arv ja asukohad planeeritakse vastavalt vajadusele ning selgub projekteerimise käigus* |
| Pingid |  | *Arv ja asukohad planeeritakse vastavalt vajadusele ning selgub projekteerimise käigus* |
| Katusega laud-pink |  | *Perspektiivne paiknemine planeeritakse vastavalt vajadusele ning selgub projekteerimise käigus* |
| Viidad |  | *Arv ja asukohad planeeritakse vastavalt vajadusele ning selgub projekteerimise käigus* |
| Piirded |  | *Piirete paiknemine ja pikkus planeeritakse vastavalt vajadusele, et tagada külastajate ohutus, sulgeda pääs tundlikele alale vms.* |
| Parkla ja juurdepääs | *1* | *Olemasoleva parkla piirded (vajadusel tõkkepuud parklast alale pääsemiseks), parkimisskeem.*  *Suureneva külastusmahu oludeks kirjeldada vajalikud tööd juurdepääsutee ja parkimise osas (määratleda perspektiivne parkla laienduse ala, piisav manööverdamisruum ka bussidele). Täpsed välja ehitamiseks vajalikud ehituslikud detailid jms pole käesoleva projekti osaks.* |
| käimla (DC) | *1* | *Tehisjärve juurde, 2-kohaline, ratastooliga ligipääsetav DC* |
| muud ala terviklikuks toimimiseks vajalikud taristuelemendid |  | *Kõik taristuelemendid, mida ei ole eelpool loetletud, kuid on ala terviklikuks toimimiseks vajalikud või tulenevad RMK külastusobjektide komplektsuse ja korrasoleku juhisest, projekteeritakse käesoleva projekti osadena vastavalt vajadusele.* |

**4. KAITSET JA TEGEVUSI REGULEERIVAD AKTID**

|  |  |  |
| --- | --- | --- |
| *Seadused* | [*Looduskaitseseadus*](https://www.riigiteataja.ee/akt/110072020057?leiaKehtiv) | *Objekt jääb osaliselt ranna või kalda piiranguvööndisse, ehituskeelu-vööndisse. Koordi raba on kohaliku omavalitsuse kaitstav loodusobjekt (KLO5000001). Objekt piirneb Kõrvemaa maastikukaitsealaga ja Roosna-Alliku maastikukaitsealaga.* |
| [*Metsaseadus*](https://www.riigiteataja.ee/akt/110072020075?leiaKehtiv) | *Järgida Metsaseadusest tulenevaid piiranguid.* |
| [*Veeseadus*](https://www.riigiteataja.ee/akt/110122020036?leiaKehtiv) | *Järgida Veeseadusest tulenevaid piiranguid.* |
| [*Liiklusseadus*](https://www.riigiteataja.ee/akt/110122020015?leiaKehtiv) | *Parkimine ja liikluskorraldus peab olema reguleeritud vastavalt Liiklusseaduses sätestatud korrale.* |
| [*Tuleohutuse seadus*](https://www.riigiteataja.ee/akt/110122020035?leiaKehtiv) | *Järgida Tuleohutuse seadusest tulenevaid piiranguid.* |
|  | [*Ehitusseadustik*](https://www.riigiteataja.ee/akt/110122020005?leiaKehtiv) | *Järgida Ehitusseadustiku sätteid. Objektile jääb avalikult kasutatava tee kaitsevöönd.* |
|  | [*Planeerimisseadus*](https://www.riigiteataja.ee/akt/111062024012?leiaKehtiv) | *Järgida Planeerimisseaduse sätteid.* |
| Määrused, nõuded, planeeringud, arengukavad | [*Majandus- ja taristuministri määrus nr 73. „Ehitise kaitsevööndi ulatus, kaitsevööndis tegutsemise kord ja kaitsevööndi tähistusele esitatavad nõuded“*](https://www.riigiteataja.ee/akt/128062015004?leiaKehtiv) |  |
|  | *Kliimaministri 17.11.2023 määrus nr 71 „*[*Tee projekteerimise normid*](https://www.riigiteataja.ee/akt/122112023009)*“* |  |
|  | *Majandus- ja taristuministri määrus nr 43* [*„Nõuded ajutisele liikluskorraldusele“*](https://www.riigiteataja.ee/akt/119072018012) |  |
|  | *Majandus- ja taristuministri määrus nr 34* „*[Topo-geodeetilisele uuringule ja teostusmõõdistusele esitatavad nõuded](https://www.riigiteataja.ee/akt/119042016003)*“ |  |
|  | *Siseministri 03.07.2021 määrus nr 18 „*[*Lõkke tegemisele ja grillimiskohale esitatavad nõuded*](https://www.riigiteataja.ee/akt/106072021005)*“* | *Projekteerimisel arvestada määruse sätetega.* |
|  | *Ettevõtlus ja infotehnoloogiaministri 29.05.2018 määrus nr 28 "*[*Puudega inimeste erivajadustest tulenevad nõuded ehitisele*](https://www.riigiteataja.ee/akt/131052018055)*"* | *Projekteerimisel arvestada määruse sätetega.* |
| Kaitse-eeskirjad | [*Koordi raba kohaliku omavalitsuse tasandil kaitstava loodusobjektina kaitse alla võtmine ja Koordi raba kaitse-eeskiri*](https://www.riigiteataja.ee/akt/423102012003) |  |
| RMK sisesed korrad, juhendid | *RMK külastusobjektide komplektsuse ja korrasoleku juhis* | *Lisatud lähteülesandele (lisa 3).* |
|  | [*RMK firmastiili käsiraamat*](https://media.rmk.ee/files/RMK_CVI_2013.pdf) |  |
| Standardid | EVS 939:2020 “Puittaimed haljastuses. Osa 3: Ehitusaegne puude kaitse” |  |
| Universaalse disaini juhendmaterjalid | [*Loodusradade ligipääsetavuse kont*](https://epikoda.ee/media/pages/mida-me-teeme/trukised/edc3c61923-1650973705/loodusradade-ligipaasetavuse-kontrollloend-est.pdf)*roll-loend* |  |
|  | [*Kõiki kaasava elukeskkonna kavandamine ja loomine*](https://www.astangu.ee/sites/default/files/media/koiki_kaasava_elukeskkonna_kavandamine_loomine.pdf) |  |

**5. NÕUDED RAJATISE KUJUNDUSELE, MATERJALIDELE**

1. Uus projekteeritav taristu peab moodustama tervikliku kontseptsiooni, sobima ümbritsevasse keskkonda.
2. Projekteeritavad taristu elemendid peavad maastikku sobituma ning tagama võimalikult maastiku hea seisundi säilimise olema samas visuaalselt atraktiivsed ja tehniliselt uuenduslikud. Arvestada tuleks võimalusel Eesti Kunstiakadeemia rakendusuuringust „Ringselt ja modulaarselt projekteerimise ja ehitamise meetodite uurimus ja arendus” laekuva sisendiga.
3. Taristu rajamiseks kasutatavad materjalid peavad olema loodusmaastikku sobituvad, ilmastikukindlad, võimalikult pika kasutuseaga, keskkonnasõbralikud. Võimalusel kasutada uuenduslikke materjale (nt. termopuit, ringmajanduse materjalid).
4. Projekteeritava taristu elemendid peavad sobituma alal kasvavate puude asukohaga. Lahendi kavandamisel, mille raames on vajalik puittaimestiku raie, tagamaks mh külastajate turvalisuse, on vaja kavandatavad tööd eelnevalt kooskõlasada töö tellijaga ja vajalike ametkondadega (eelkõige jõe ääres).
5. Projekteeritavad taristu elemendid peavad tagama külastajate ohutuse ja turvalisuse.
6. Kinnitusvahendid kuumtsingitud, va. juhul, kui pikemaajalise hea seisundi säilimiseks on otstarbekas kasutada teisi lahendusi.
7. Taristu projekteerida lähtudes universaalse disaini põhimõtetest.
8. Projekteeritav taristu peaks võimalikult suures ulatuses tagama ratastooli ning lapsevankriga liikumise.

|  |
| --- |
| **Lõplik materjalide valik ja projektlahendused tuleb projekteerimise käigus kooskõlastada tellijaga.** |

**6. MUUD ERINÕUDED**

1. Projekteerimistööde käigus peab tellija koostöös projekteerija ja kohaliku omavalitsusega korraldama avalikkuse/huvigruppide teavitamise. Vaja on arvestada avalikkuse teavitamiseks kuluva lisaajaga. Avalikkuse kaasamise viis:
   * Varajases projekteerimise etapis (tellijaga kokkuleppel kas eskiisi või eelprojekti staadiumis) avalikustatakse projekti tööversioon RMK korporatiivsel koduleheküljel ning sellele kogutakse tagasisidet 14 päeva. Laekunud tagasiside analüüsimise järgselt tehakse vajadusel projektis korrektuure.
   * vajadusel (huvi ja tagasiside kogukonnast) eskiislahenduse tutvustamine projekteerija poolt avalikul koosolekul.
2. Projektiga ettenähtud tööd, mis mõjutavad otseselt piirinaabreid (nt läbisõit krundilt, ajutine maakasutus vms) tuleb projekteerimise käigus kooskõlastada.
3. Projekteerimistööde teostamisel tuleb mh lähtuda Koordi raba õpperaja laudtee ja külastuskorraldusliku taristu projekteerimise keskkonnamõju eelhinnangust (lisa 1-5, edastatakse töövõtjale peale lepingu sõlmimist kuna dokument sisaldab tundlikke loodukaitsealuseid liike ).
4. Projektis on vaja määratleda tööde tegemiseks sobiv aeg vastavalt lindude pesitsusperioodile vm ajale, ilmastiku või maastiku oludele vt tingimustele või piirangutele.
5. Projekti seletuskirjas juba eelprojektis mh käsitleda eraldi peatükkidena keskkonnakaitse meetmeid ning jäätmekäitlust ehitustööde raames.
6. Koostada juhised (ehitusaegsete ajutiste ehitiste ja rajatiste ning juurdepääsuteede plaan koos seletuskirjaga) tegevuseks ehitustööde teostamisel.
7. Projekt peab mh sisaldama detailset ehitustööde ja materjalide loetelu koos füüsiliste mahtude määramisega, mis võimaldab ehitustööde (riigi)hanke läbiviimist ja ehitushinna määramist.
8. Täpne projekteeritavate taristuelementide nimistu ei ole lõplik ning võib projekteerimise käigus täieneda, tulenevalt ala analüüsist ning projekteerija-, tellija või kolmandate isikute poolt tehtud ettepanekutele.

**8. PROJEKTEERIMISTÖÖDE TÄHTAJAD**

|  |
| --- |
| Projekteerimistööde kõikide etappide teostamiseks alates hankelepingu sõlmimisest on 7 kuud. |
| Projekteerija kohustus osutada mõistlikus mahus kaasabi ehitustööde käigus tekkivate projektiga seotud küsimuste lahendamisel lõpeb ehitustööde lõppemisega. |

**9. LISAD:**

Lisa 1-1. Projekteerimistingimused

Lisa 1-2. Asendiplaan

Lisa 1-3 Külastusobjekti kaitseväärtuste väljavõte (KVV, versioon vastavalt juurdepääsu-

piirangule)

Lisa 1-4. RMK külastusobjektide komplektsuse ja korrasoleku juhis

Lisa 1-5. „Koordi raba õpperaja laudtee ja külastuskorraldusliku taristu projekteerimise keskkonnamõju eelhinnang“, Maves, august 2025. (edastatakse töövõtjale peale lepingu sõlmimist kuna dokument sisaldab tundlikke loodukaitsealuseid liike ).

|  |  |
| --- | --- |
| **Koostas:** | *Jaanus Käärma, piirkonna juhataja* |